民選港姐冠軍

民選港姐冠軍，簡稱民選港姐，係香港坊間同傳媒用到嘅稱呼，指喺參選香港小姐廣受觀眾歡迎但最後落選嘅佳麗。歷嚟有三位女藝人有呢個稱號，分別係2012年嘅朱千雪、2014年嘅吳海昕同埋2017年嘅伍樂怡。

緣由

朱千雪
2012年度香港小姐競選，無綫電視原定只由評判選出最後三強，再由觀眾透過流動應用程式「一人一票」選出冠亞季名次。嗰屆大熱門朱千雪亦順利入咗最後三強。不過無綫電視話伺服器出現擠塞，所以臨時取消觀眾投票環節，改由評判決定名次，朱千雪最後只係得季軍。網民戥佢唔抵，認為如果有得投票，佢實攞冠軍，所以叫佢做「民選港姐冠軍」。

吳海昕
2014年度香港小姐競選，賽制同之前相似，都係由評判選出最後三強，再由觀眾投票選出冠亞季名次。嗰屆大熱門吳海昕最終無喺最後三強名單出現，只係攞旅遊大使獎。賽果再度引起網上聲音批評，又將吳海昕封做「民選港姐冠軍」。

伍樂怡
2017年度香港小姐競選，未有觀眾投票決定冠亞季名次安排，只係可以投「big big channel最受歡迎香港小姐」獎。嗰屆大熱門伍樂怡最終五強止步，入唔到最後三強。網上再一次出現批評賽果嘅聲音，同埋叫伍樂怡做「民選港姐冠軍」。

香港小姐